Papersnake/gushiwen huggingface dataset:
读忆草吊倪鸿宝先生
谢元汴（明代）

孤生者必奇，物固贵高骞。为千古树鹄，不为一世贤。

文险凿天窍，是宜天刑之。非天之刑之，天以耄而秃。

故借公须眉，以文其瘰瘯。嗟彼庸鄙夫，钓声能孔论。

及乎大节临，鲜不为浑敦。先生石之介，心如山之止。

巨灵不能劈，夸娥不能徙。读先生文章，勿向草木哭。

天地非无偶，倪公黄夫子。合之则双美，上骈生耳目。

峨若松千丈，书同泣鬼神。譬如仓氏初，不有两兄弟。

制奇字古文，人物皆弇闭。我之生荒裔，海水属苍天。

五岭割尻腢，挹华嵩袂肩。石师梁丘降，麟书吐铜里。

鸿公生禹穴，宛委鸟为耜。小子而狂简，岭肃海壮之。
和持国
范纯仁（宋代）

时奉清欢消鄙吝，真同寒水涤尘沙。尊倾玉粒醅浮蚁，丛合金英菊有花。

湖面烟霞如泽国，波心亭馆似仙家。四时风月皆堪赏，不独霜前爱物华。
春日山家（一作春泉洗药）
宋之问（唐代）

今日游何处，春泉洗药归。悠然紫芝曲，昼掩白云扉。

鱼乐偏寻藻，人闲屡采薇。丘中无俗事，身世两相违。
蝶恋花 故远主得其臣所献黄菊赋，题其后曰
虞集（宋代）

作句。袖中犹觉有馀香，冷落西风吹不去。二月末，与杨迁镇陈众仲观杏城东，坐客有为予诵此者，因括归腔，令佐酒者歌之昨日得卿黄菊赋。细翦金英，题作多情句。冷落西风吹不去。袖中犹有余香度。沧海尘生秋日暮。玉砌雕栏，木叶鸣疏雨。江总白头心更苦。
点绛唇
史浩（宋代）

翠幄园林，火云方绽南薰起。玉轮天外。夜色凉如水。

况有清歌，劝我尊浮蚁。拚沈醉。万花丛里。一枕朦胧睡。
寄题刘巨卿家六咏·诣斋
杨万里（宋代）

紫鸾自超诣，一日可天地。
儿郎但读书，圣处底难至。
午歇惠安寺
龚况（宋代）

寒食都来数日闲，颜卿家帖到今传。此公刚鲠无情煞，到得春时也自怜。
木兰花慢·过秦淮旷望
秦观（宋代）

过秦淮旷望，
迥潇洒、绝纤尘，
爱清景风蛩。
吟鞭醉帽，时度疏林，
秋来政情味淡。
更一重烟水一重云，
千古行人旧恨，
尽应分付今人。
渔村。望断衡门。
芦荻浦、雁先闻。
对触目凄凉，
红凋岸蓼，翠减汀萍，
凭高正千嶂黯。
便无情到此也销魂。
江月知人念远，
上楼来照黄昏。
题黄景文诗
刘克庄（宋代）

蚤穿草履行求友，晚闭柴荆病绝交。
古德皆曾经棒喝，今人不肯事推敲。
吟千万首等蛩响，续三百篇无凤胶。
霍地鬓毛如雪色，少年岁月莫轻抛。
周彦广待制挽词
韩元吉（宋代）

淮海欢腾五袴歌，政声京光益中和。
邺侯井在功堪纪，郑国渠中利更多。
紫禁遄跻知异眷，珍台归卧本微疴。
功名方展凌云步，奈此佳城白日何。
为燮玄圃题鳌溪春晓图
虞集（宋代）

芙蓉山阳万家邑，石岭戴辙萦纡入。溪水西行夜雨深，连村桑柘春云湿。

昔因荒迥少官府，日暮狐兔作人立。自从置县二百年，稍有衣冠更俗习。

读书进士比舍闻，润屋黄金亦家给。山中白日浮云多，负乘因仍足车笠。

燮侯世冑国勋旧，射策君门耻沿袭。朱衣作监列星宿，远人岂意高轩及。

援琴不鼓书牒稀，弹铗无鱼宾客集。绣衣使者停车见，黄堂大夫下床揖。

登高望远送飞鸿，揽辔骎骎度原隰。人言桐乡人爱我，我爱桐乡重于邑。

画图千叠山木稠，茇舍萧条莫忘葺。
再次韵熟药名
曹彦约（宋代）

善保生经莫怨冬，心存和气自消风。
谁能聚宝徒夸富，粗有千金不诉穷。
未许二仙为圣散，且将一字见神功。
何时相对清凉饮，越舞齐讴酒不空。
次双湖共酌金华酒韵
张天赋（明代）

乾坤嘉会斯文酒，与子同欢实偶然。大道岂销秦火里，好怀多在柳风边。

须知一贯原无贯，莫向先天更觅天。何日振衣千仞上，乘风来往任翩翩。
琼林第一枝 妆阁慰愁
鲍芳茜（清代）

蕉卷迎风，桐荫饰月，金炉一袅冉冉。画眉香黛初凝，握管锦毫浅染。

春山何丽，同去把、镜儿细览。指纤纤、佳处轻描，那笔问卿无忝。

才少匹、银河夜犯，运偏乖、灞亭秋惨。谁知柳汁衣侵，自尔宫花冠罨。

英华叫绝，直推倒、王卢班范。妾笑撚、月窟香枝，先代嫦娥无毯。
水调歌头 其五
张元干（宋代）

雨断翻惊浪，山瞑拥归云。麦秋天气，聊泛征棹泊江村。

不羡腰间金印，却爱吾庐高枕，无事闭柴门。搔首烟波上，老去任乾坤。

白纶巾，玉麈尾，一杯春。性灵陶冶，我辈犹要个中人。

莫变姓名吴市，且向渔樵争席，与世共浮沈。目送飞鸿去，何用画麒麟。
中夜起望西园值月上
柳宗元（唐代）

觉闻繁露坠，开户临西园。
寒月上东岭，泠泠疏竹根。
石泉远逾响，山鸟时一喧。
倚楹遂至旦，寂寞将何言。
寄洪龟父戏效其体 其二
谢逸（宋代）

幡然起东皋，曳裾入西洛。且捧毛义檄，莫蹑虞卿屩。

智囊发新縢，经笥启尘钥。治国端有计，何惜万金药。

回睨黄公垆，夐尔河山邈。
独酌
李白（唐代）

春草如有意，罗生玉堂阴。
东风吹愁来，白发坐相侵。
独酌劝孤影，闲歌面芳林。
长松尔何知，萧瑟为谁吟。
手舞石上月，膝横花间琴。
过此一壶外，悠悠非我心。
应天长令
毛幵（宋代）

曲栏十二闲亭沼。履迹双沈人悄悄。被池寒，香烬小。

梦短女墙莺唤晓。柳风轻袅袅。门外落花多少。日日离愁萦绕。不知春过了。
同陆太祝鸿渐崔法曹载华见萧侍御留后…喜而有作三首
权德舆（唐代）

专城书素至留台，忽报张纲揽辔回。

共看昨日蝇飞处，并是今朝鹊喜来。

鹤发州民拥使车，人人自说受恩初。

如今天下无冤气，乞为邦君雪谤书。

众人哺啜喜君醒，渭水由来不杂泾。

遮莫雪霜撩乱下，松枝竹叶自青青。
读道藏
葛密（宋代）

仙茎屡陨三危露，真馆常开四照花。
鹊渚晓烟飞玉洞，琅池秋水接星槎。
和卓英英锦城春望
眉娘（唐代）

蚕市初开处处春，九衢明艳起香尘。

世间总有浮华事，争及仙山出世人。
送广东潘帅移镇湖南十口号 其一
曾丰（宋代）

金华洞里太臞仙，千骑来开万里天。领海百氛旬月了，馀功赢得坐三年。
偕王道观雪中联句 其二十
黄裳（宋代）

密匀瓯渍液，丹映槛凝衃。照岁何妨积，侵阶慎勿推。
一萼红（束季博园池，在平江文庙前）
张炎（宋代）

舣孤篷。正丛篁护碧，流水曲池通。伛偻穿岩，纡盘寻径，忽见倒通凌空。拥一片、花阴无地，细看来、犹带古春风。胜事园林，旧家陶谢，诗酒相逢。

眼底烟霞无数，料神仙即我，何处崆峒。清气分来，生香不断，洞户自有云封。认奇字、摩挲峭石，聚万景、只在此山中。人倚虚阑唤鹤，月白千峰。
寄怀唐得占年丈
张嗣纲（明代）

漫携书剑访吾曹，路隔云山梦亦劳。宾馆自怜歌短铗，天涯谁亦念绨袍。

闻君细柳威常肃，知尔长杨赋渐高。几度月明思过剡，马蹄将发又蓬蒿。
哭石交十首 其十
谢元汴（明代）

佞草亦可食，何用死芙蕖。媚蝶亦可佩，何用老砗磲。

纳趾天地内，局蹐似籧篨。西山有发鸠，东门有爰居。

古之精洁士，济涉慎衣袪。众人贵艾服，君子鄙意初。

岂以三寿朋，而易七香车。痛哉穷老翁，倏如宿蘧庐。

剪纸作天问，悲风卷素旟。
点绛唇
石孝友（宋代）

缓解罗裳，十分鸳履低腰素。冰香微度。一罅殷红露。

风折芳莲，影落盆池去。多羞处。怕人偷觑。粉面频回顾。
新亭三首
马之纯（宋代）

新亭见说在山头，看见江河衮衮流。
何事后人轻变改，不教遗址且存留。
怜他一代称贤相，说此诸人似楚囚。
若使有人来访旧，一番人见一番羞。
行西城
彭汝砺（宋代）

我将行西城，曲指计日月。汝来今几时，已卜钱塘别。

吾衰况多病，冉冉鬓已雪。安能久去汝，漫自投羁绁。

田园苟可饭，声利非吾屑。与汝归去来，相看至耆耋。

苍茫尚无涘，空复愁如结。
和陈州田舍人留别
王禹偁（宋代）

演纶多暇每封章，暂去颁条道更光。
郡吏好排红粉妓，史君曾是紫微郎。
楼台有月新诗出，囹圄无人绿草长。
地接清淮足佳致，水村烟坞似鱼乡。
次韵章君济黄元章二广文种竹建康学宫
许及之（宋代）

城云一坞碧云深，亦许分青到泮林。移去检书涓醉日，种来挟策较分阴。

细看直节难教改，设有繁霜不受侵。二妙育才如此竹，惜无健笔与长吟。
寿赵仙尉
阮文卿（宋代）

君不见苕溪有山号浮玉，降神储瑞皆天族。
又不见苕溪有水储水晶，地灵人杰尽维城。
苕溪山川称第一，孕秀梅仙尤杰出。
我来席上揖清风，义气相与吞长虹。
见人须见大丈夫，纵是封侯亦不如。
周官一卷长生录，未必人间有此书。
功储一入英雄手，彩棒暂持出浙右。
摧寻抉隐李开府，夜月花村无吠狗。
凛凛英风凌四豪，一同谁敢犯秋毫。
不惟握发勤延士，又且官清马骨高。
书生惯作无毡客，负箧南归居最仄。
何怜踪迹苦奔驰，俾近渊明时请益。
马走暂停憩县斋，晨昏黄奶仍相陪。
不觇王母蟠桃结，隔墙无得献金杯。
欣逢子月阳来复，一天佳气回寒谷。
蓂生九叶庆垂弧，佥将瑞应长庚宿。
绿衣槐简舞蹁跹，重拜萱堂王母仙。
瑶池新革偷桃令，有子今如曼倩贤。
不祝算如龟与鹤，愿君早施江夏略，
扫除膻秽□神京，长与长生同寿乐。
不祝禄如山与丘，愿君爵冠朱虚侯。
今归且定郏鄏鼎，长使卜世过成周。
对竹次韵
李吕（宋代）

举世称三友，无心是此君。
美花何足并，俗客未应论。
不忍疏添月，须教劲拂云。
晚凉欣对罢，借色入清尊。
重酬苑郎中（时为库部员外）
王维（唐代）

何幸含香奉至尊，多惭未报主人恩。草木尽能酬雨露，

荣枯安敢问乾坤。仙郎有意怜同舍，丞相无私断扫门。

扬子解嘲徒自遣，冯唐已老复何论。
君山望江七绝四首 其二
刘钰（清代）

湘淮喉舌海门腰，千里艨艟击斗刁。争说江防形势好，前通狼福后金焦。
忆秦娥 秋夜怀归
周翼椿（清代）

秋容老。蒹葭露结寒生早。寒生早。罗衣欲换，玉釭低照。

清尊漫酌归心渺。追思往事愁多少。愁多少。吟蛩声细，塞鸿悲悄。
念奴娇 日本于八月十日向同盟国乞降感赋1945
钱宝琮（清代）

东夷黩武，肆侵凌、豕突狼奔初歇。海外忽传风色换，万里波涛歇咽。广岛车辎，长崎樯橹，武库星罗列。二弹丸下，一时都付陈迹。
只见群丑游魂，一夫残喘，委伏求存恤。貔虎移军收失地，火速中原传檄。同气同仇，我疆我理，共奋中兴业。马关遗恨，者番当可清涤。
徐君猷挽词
苏轼（宋代）

一舸南游遂不归，清江赤壁照人悲。
请看行路无従涕，尽是当年不忍欺。
雪后独来栽柳处，竹间行复采茶时。
山城散尽樽前客，旧恨新愁只自知。
玉楼春
石孝友（宋代）

小桃破尽风前萼。草草年华闲过却。十分清瘦有谁知，一点相思无处著。

书凭雁字应难讠乇。花与泪珠相对落。万红千翠尽春光，若比此情犹自薄。
过德清石壁故居二首 其二
韩淲（宋代）

世事身心水一杯，是非胶扰付蚊雷。吾生只合閒萧散，多少年光节物摧。
褰江
黄庭坚（宋代）

行褰江兮吾无舟，荡荡东注兮褰裳不可以游。
渔横舟兮不即褰，敻万里以在前兮无家反顾。
云翳翳兮雨凄凄，不济此兮谁与归。
行褰江兮我无楫，释吾马兮不可以涉。
嗟行路之难兮，援琴以身忘。
手不得於吾心兮，声久抑而不张。
天涔涔兮又暮雨，不济此兮吾归何处。
书院杂咏 榴花
王十朋（宋代）

客馆逢重午，石榴花正芳。吾庐开亦好，归去嚼天浆。
普化赞
释普宁（宋代）

踢倒饭床，特地乘张。
指空话空，撤颠撤狂。
木槌拈来挽人眼，赢得恶声满大唐。
临江仙
赵长卿（宋代）

人在梦云楼上别，残灯影里迟留。依稀绿惨更红羞。露痕双脸留，山样两眉愁。几幅片帆天际去，云痕双脸留，山样两眉愁。

几幅片帆天际去，云涛烟浪悠悠。今宵独立古江头。水腥鱼菜市，风碎荻花舟。
饮东窗一首
苏籀（宋代）

丈夫蕴挟胸怀奇，浩然幅郁干虹霓。
俚蜺婉娈习和雅，窃笑胡为瓶井湄。
奈何平世事蹇蹇，奇士矫荦矜云为。
伏波不屑儿女暱，马革自诡排羌夷。
叔子逢时经庙略，入则造膝出诡辞。
燕公异礼集贤殿，笔削金泥玉检仪。
贾生前席觐宣室，立谈痛哭才几时。
敬通杜门老著述，言溢千纸罔设施。
肮脏黄冠遁丘壑，一旦端委偕龙夔。
愚生尚友千载后，读书探道无津涯。
猖狂置章留黼座，腐尘潦倒曾何裨。
世承朝恩万钧重，省思此去酬毫厘。
神物
王安石（宋代）

神物登天扰可骑，如何孔甲但能羁。
当时若更无刘累，龙意茫然岂得知。
偶记洛下旧游
宋祁（宋代）

洛阳三月见梨花，遥认清香识钿车。
今日风光两无赖，莫愁应已嫁卢家。
宣公祠 其二
林逢子（宋代）

千年往事随流水，一缕香烟吊蜀魂。门掩落花人不到，野风邀月照黄昏。
奉和圣制闰九月九日登庄严总持二寺阁
宋之问（唐代）

闰月再重阳，仙舆历宝坊。帝歌云稍白，御酒菊犹黄。

风铎喧行漏，天花拂舞行。豫游多景福，梵宇日生光。
白莲堂
孙邦（宋代）

大智西归不肯回，只今莲社喜重开。
会中独有遗民在，十五年间两度来。
心地白莲俱有种，要须功德水方开。
因师一语千花现，人各始知来处来。
再次交代韵四首
陈造（宋代）

漫叟当年臼作樽，侑樽青嶂漫嶙峋。
与君屡共山前醉，似觉清欢胜昔人。
舟发潭城
郭浚（明代）

江色明如练，微云澹远空。县崖晴带雨，行棹水生风。

岸草和烟绿，山花缀雨红。夕阳波浩浩，飞鸟自西东。
代意二首·其一
杨亿（宋代）

梦兰前事悔成占，却羡归飞拂画簷。
锦瑟惊弦愁别鹤，星机促杼怨新缣。
舞腰罢试收纨袖，博齿慵开委玉奁。
几夕离魂自无寐，楚天云断见凉蟾。
晓晴二首
白玉蟾（宋代）

昨夜天成雨，今朝水满池。
睡酣浑不觉，想见竹声奇。
晓起有怀仲晦彦集不至
黄铢（宋代）

月落北牖晓，邻鸡号梦残。
林端清露坠，寝衣凄已单。
爽朗朝景晰，嘲啾庭雀喧。
日高溪雾收，四望开青天。
荷谢水初冷，菊黄香正繁。
晶晶灏气凝，余光浮远川。
怀人天一方，晤言谁与殊。
徘徊遂薄暝，丹枫摇暮寒。
送来宾宰
戴复古（宋代）

君作来宾宰，听我说来宾。
蛮俗无王化，当为行化人。
有民无租赋，租赋出商旅。
逐利遭重徵，商旅亦良苦。
能放一分宽，可减十分怨。
不爱资囊橐，但爱了支遣。
民穷赖抚摩，官贫俸不多。
但得百姓安，俸薄其柰何。
勿谓朝廷远，官职易迁转。
律己贵廉勤，御事要明断。
自县辟为州，指日为太守。
须知早归来，瘴乡不可久。
蓦山溪（早梅）
徐安国（宋代）

青梅骨瘦，已有生春意。椒萼露微花，便觉香魂旖旎。惜花公子，可是赋情深，携瘦竹，绕疏篱，终日成孤倚。

赏心乐事，又也何曾废。烟露湿铅华，误啼妆、三年客里。江南芳信，政自不愆期，吴山远，越山长，梦寐添憔悴。
句 其六
吴激（宋代）

竹院鸣钟疑物外，画桥流水似江南。
汉老弟寄示雪诗倡和已成轴矣因次韵
虞俦（宋代）

腊尽冰花堕渺茫，诗来爽气想清扬。
润添陇麦知年熟，影浸溪清见月将。
闭户谁能呼白堕，回风却笑舞红妆。
小桥梦入南城路，并辔骑驴赋短章。
雨夜三首 其一
刘攽（宋代）

急雨吹乔木，孤灯瞑小轩。神伤徒隐几，梦极不招魂。

老泪悲朝雉，摧肠怯夜猿。旧惟眸子亮，一月遂全昏。
春酌
王镃（宋代）

酒阑歌罢翠帘遮，午夜乌啼月未斜。
多少断云心上事，结成香梦是梨花。
招政首座
邹浩（宋代）

高歌一曲破还乡，只么随缘是道场。已向承天设双榻，待师同快竹风凉。
寄天童日东岩
释月涧（宋代）

村草步头草几深，从教埋没祖师心。也应曾不著眼觑，觑著还应恨拍襟。
与卫淇竹郡守集江心寺 其二
游朴（明代）

大江东去欲浮天，海屋参差枕碧涟。四壁似曾经禹凿，中流独不受秦鞭。

奉使槎从云汉下，登楼人在阆风巅。开尊正对沧波长，拟作长鲸吸百川。
僧持痴绝墨迹求语
释居简（宋代）

信心铭与参同契，朱界棋盘字字收。留得中间元字脚，老来无复辨踪由。
李致远母夫人挽诗 其二
洪咨夔（宋代）

日与夫人子，相随若弟兄。羡渠犹有母，使我欲无生。

未病思求药，方餐念遗羹。此情今已矣，泪雨待同倾。
颂古四十八首
释慧开（宋代）

一念普观无量劫，无量劫即是如今。
如今觑破个一念，觑破如今觑底人。
蝶
葛天民（宋代）

黛拂双眉粉衬毫，翅烘晴日伴相遭。戏勾稚子从花远，恐惹游相莫斗高。

栩栩倏来仍易散，深深交舞为谁劳。吴王花草滕王笔，千载风流敌楚骚。
北池小会
曾巩（宋代）

笑语从容酒慢巡，笙歌随赏北池春。
波间镂槛花迷眼，沙际朱桥柳拂人。
金缕暗移泉溜急，银簧相合鸟声新。
幸时无事须行乐，物外乾坤一点尘。
访友途中滞雨
骆文盛（明代）

长河波浪渺无津，匹马西风日易曛。
客舍况逢三日雨，故人犹隔数重云。
山容惨淡当窗见，鸟语啁啾近水闻。
信有路难行未得，旅愁乡思益纷纷。
答谢法曹
刘克庄（宋代）

二诗简澹扫秾华，作者几无以复加。
璧十五城方定价，桃三千岁一开花。
选骚意度卑唐体，晋宋文章让谢家。
莫道老夫今耄矣，平章此事不应差。
留春亭
释德葵（宋代）

闻说芳亭著意浓，留连美景一壶中。
歌声不放莺声老，酒面长陪花面红。
笋迸玉簪穿落日，柳拖金线击东风。
时人尽道春归去，疑是桃源路忽通。
送韩宗弼
苏辙（宋代）

大野将冻河水微，慨然临流送将归。
登舟上帆手一挥，脱弃朋友如敝衣。
我来三见芳草腓，来时同寮今已非。
念昔相従未尝违，西湖幽远人事稀。
青莲紫芡倾珠玑，白鱼掉尾黄鳖肥。
客醉将起命阖扉，方桥月出风露霏。
星河下照摇清辉，喧呼笑语相嘲讥。
岁月一逝空长欷，交游去尽将谁依。
君家汉代平与韦，蔼然令德传余徽。
鸣鸠著地鸿高飞，安得久此同絷鞿。
次韵赵茂卿书事
周紫芝（宋代）

自昔人高马服名，胸中有策似金城。玉阶方寸何由借，榆塞风金几日清。

万里有家无梦到，一樽和泪与谁倾。竹西回首扬州路，肠断故园春草生。
参预陈公挽诗二首
刘克庄（宋代）

圣主初调瑟，烦公数寄声。
已来周大老，尚致鲁诸生。
末至馀尊尽，西归只履轻。
中年知己泪，销得几回倾。
偈颂一百二十三首
释崇岳（宋代）

元正改旦，来千去万。
物物咸新，眼上生尘。
拶破多年桃核里，分明只是旧时人。
临江仙　三月三十日
韩邦奇（明代）

芍药牡丹开已罢，明朝不是春光。莺儿撩乱送斜阳。

繁华应不尽，蜂蝶且休忙。

几架蔷薇依碧槛，新荷更满芳塘。水晶帘外细飘香。

推枰听玉树，移座倒金觞。
六十拜河南尹
白居易（唐代）

六十河南尹，前途足可知。老应无处避，病不与人期。

幸遇芳菲日，犹当强健时。万金何假藉，一醆莫推辞。

流水光阴急，浮云富贵迟。人间若无酒，尽合鬓成丝。主
渡淮
范成大（宋代）

船旗衮衮径长淮，汴口人看拨不开。
昨夜南风浪如屋，果然双节下天来。
宫词
张公庠（宋代）

天津一望碧泱泱，宫女移舟逐晚凉。
只见平波红影动，不知莲艳间新妆。
咏史二十二首 其五 周武
赵戣（宋代）

大邑周新造，曾孙武始王。伯夷方马谏，尚父已鹰扬。
洮岷道中
何孟春（明代）

景色来西徼，萧条信远方。
水分羌部落，山绝汉封疆。
几处青稞熟，深忧白雨伤。
荒城谁为守，十室九逋亡。
偈颂二十九首 其二十三
释云（宋代）

前三后三，日面月面。七凸八凹，千化万变。捏聚放开，胡来汉现。

不离当处常湛然，觅即如君不可见。
和陆伴读闿过梅根
管讷（明代）

江行惬素怀，遐览匪游冶。开篷望九华，隐隐白云下。

素波明远川，青天入平野。烟树澹欲无，风泉断还泻。

因知渼陂舟，差胜习池马。斯游乐未央，我辈胡为者。
题沈子寿旁观录
杨万里（宋代）

逢著诗人沈竹斋，丁宁有口不须开。
被渠谱入旁观录，四马如何挽得回。
边词十三首（并客燕时到马水口及宣府之作）
徐渭（明代）

四壁龙门铁削围，枉教邓艾裹毡衣。
莫言虏马愁难度，即使胡鹰软不飞。
代挽宁西云
姚勉（宋代）

杜牧先铭墓，渊明自祭文。
两贤真造理，百世又逢君。
把钓溪沈月，著书山锁云。
谁能上遗藁，堪辟木天云。
园通白衣阁
释怀贤（宋代）

白衣阁外绕珠栏，人在琉璃菡萏间。
谁把此花为刻漏，修行不放一时间。
天衣生缘
释智朋（宋代）

烹金炉冷岁华更，此地曾经借路行。
潮满沙头起寒雁，葛藤芽孽又重生。
郡斋偶书寄同院彭城学士兼简兵部同年采览
李建中（宋代）

閒情閒忆事如空，静读离骚向郡中。冠剑老年伤远别，关诃夜月许相同。

晚花天气孤庄雨，流水人间小阁风。行乐及时聊强饮，不须嫌作白头翁。
登澧阳楼
沈辽（宋代）

眇眇江湘万里平，夕阳明处楚山横。已知多病催生计，那为青山感客情。

牢落不如孤鹤羽，支离何慕古人名。追怀年少区区意，还似西轩一梦惊。
舟过铜官渚
易宗瀛（清代）

老杜题诗处，今来一棹过。晓山红不定，秋水澹初波。

浪迹愁鸥鹭，高吟记薜萝。布帆风正便，回首白云多。
朝阳穿破衲二首 其一
释智朋（宋代）

褴襂衣，能多少。破不尽，补不了。新罗夜半日轮红，线路何曾穿得透。
得沖佑命
刘子翚（宋代）

几年归梦水云间，猿鹤重寻已厚颜。
惭愧君恩犹窃禄，官衔新带武夷山。
玉楼春
欧阳修（宋代）

常忆洛阳风景媚。烟暖风和添酒味。莺啼宴席似留人，花出墙头如有意。

别来已隔千山翠。望断危楼斜日坠。关心只为牡丹红，一片春愁来梦里。
次韵林教授
韩淲（宋代）

终朝雨清润，坐啸青林中。戍楼千鼓传，殷殷闻鼕鼕。

敢为城市远，犹喜声迹通。诗成赋幽愤，志岂终困穷。

兴言古达者，鹿门有庞翁。此话世莫知，因公悦心胸。
赠争相士三首
姚勉（宋代）

人生有子万事足，不问官称有与无。
老子希文何事好，踏渠脚步得尧夫。
呻吟斋睡起五首呈世弼
黄庭坚（宋代）

已把社公酒，春寒那得严。
厌听鸿啄雪，喜有燕穿帘。
璞玉深藏器，囊锥立见尖。
儿时爱谈道，今日口如箝。
被召观三圣御书诗
宋祁（宋代）

列圣多能备，俱留乙夜勤。
出图天与画，观迹帝成文。
露洒纷仙液，鸾回杂瑞群。
毫均五色丽，书对十行分。
玉轴罗新帙，芝泥俨旧薰。
嗣皇尊世哲，金匮冠攸闻。
幽絷书情通简知己
骆宾王（唐代）

昔岁逢杨意，观光贵楚材。穴疑丹凤起，场似白驹来。

一命沦骄饵，三缄慎祸胎。不言劳倚伏，忽此遘邅回。

骢马刑章峻，苍鹰狱吏猜。绝缣非易辨，疑璧果难裁。

揆画惭周道，端忧滞夏台。生涯一灭裂，岐路几裴徊。

青陆春芳动，黄沙旅思催。圆扉长寂寂，疏网尚恢恢。

入阱先摇尾，迷津正曝腮。覆盆徒望日，蛰户未经雷。

霜歇兰犹败，风多木屡摧。地幽蚕室闭，门静雀罗开。

自悯秦冤痛，谁怜楚奏哀。汉阳穷鸟客，梁甫卧龙才。

有气还冲斗，无时会凿坏。莫言韩长孺，长作不然灰。
督园丁种蔬
孙承恩（明代）

懒拙寡生事，兴在田园中。学圃非为痴，我与樊子同。

种艺宜及时，刬镈藉尔佣。王政著月令，在汝敢弗供。

肉食岂可常，淡薄儒家风。何曾费万钱，自以遗厥凶。

小园无宽畦，连延亦横纵。冀尔发育茂，日食倘可充。
小桥柳
白居易（唐代）

细水涓涓似泪流，日西惆怅小桥头。

衰杨叶尽空枝在，犹被霜风吹不休。
咏史诗。檀溪
胡曾（唐代）

三月襄阳绿草齐，王孙相引到檀溪。

的卢何处埋龙骨，流水依前绕大堤。
故旧相送出城门
黄介（宋代）

策马国门南，行役感时节。唧唧寒螀乱，皎皎层峦洁。

脩途遵广川，衰林夕阳灭。含情不忍语，眷旧讵忍别。

抱疴谢绂冕，寄情恋岩穴。树临越海潮，山背吴门雪。

各勉畴昔心，音书戒辽绝。傥讯幽栖子，杜关理丹诀。
和杨诚斋韵谢惠南海集诗三首
袁说友（宋代）

玉海书来喜欲狂，餐霞食瀣齿牙香。
固应宗派名江右，底用宫袍入建章。
今代欧黄真有种，向来沈鲍肯同行。
只今五集三千首，但觉荧煌锦绣张。
望庐山怀陶渊明
郭祥正（宋代）

羌庐初在望，复忆柴桑翁。醉来卧磐石，闷默天地通。

不入惠远社，自弹无弦桐。悠悠出谷云，漠漠栖林风。

傍岩片月白，落磴寒泉洪。此意非眺听，遥知与君同。
送普融老
苏过（宋代）

孤云去来无常踪，流水曲折无定容。纡馀散漫随天风，流行坎定忘西东。

南岳道人曰普融，壁立万仞疑少通。山林市朝能两空，未觉芥蒂于其胸。

脱身尘埃寓高峰，澹然遗世无冥鸿。岂知绝物非中庸，忍饥学仙啖柏松。

住山出山偶然中，人不吾舍吾其从。浆馈未足为污隆，要与后学开盲聋。

我方处世知铅舂，自知冠冕久不工。愿言香火他日同，二老会当林下逢。
桓谭
徐钧（宋代）

力排谶纬本非经，言直多因见理明。
却憾临危无定守，仓皇叩地苦求生。
思佳客（立秋前一日西湖）
高观国（宋代）

不肯楼边著画船。载将诗酒入风烟。浪花溅白疑飞鹭，荷芰藏风似小莲。

醒醉梦，唤吟仙。先秋一叶莫惊蝉。白云乡里温柔远，结得清凉世界缘。
腊茶并三诗送李元诚
陈造（宋代）

池鱼千里磨蚁旋，人生出处俱可怜。
束书结邻晏溪侧，淮安一寤三十年。
积今成古阅飞电，我与昔人同此叹。
悲欢离合置勿论，且喜重逢各强健。
贺人生女
王大烈（宋代）

祥光子夜都明彻，婷婷仙子来仙阙。
精神玉雪比不如，犹带蓬莱秋夜月。
郎罢今晨莫世情，那知便不显门庭。
我来只诵香山句，不重生男重生女。
寄吴公济兼简李伯谏五首 其五
朱熹（宋代）

忆昔殊方久滞淫，年深归路始骎骎。傍人欲问箪瓢乐，理义谁知悦我心。
和胡学士立春日韵
金幼孜（明代）

雪压残年暮，惊逢万里春。趍朝瞻昩爽，庆会及芳辰。

日月开黄道，云霞焕紫宸。御炉香细细，玉佩响振振。

轩冕临丹陛，箫韶合大钧。班行分鹭序，冠剑集鱼鳞。

福履臻遐寿，嘉祥协至仁。从兹阳德盛，行睹岁华新。

忝作词垣客，惭非献颂臣。宴酣歌湛露，深荷宠恩频。
偈颂七十八首
释正觉（宋代）

尊贵位中尊贵身，绵绵不断转金轮。
刹尘寿量无穷已，个是乾坤旧主人。
晚岸
韩偓（唐代）

揭起青𦪪上岸头，野花和雨冷脩脩。春江一夜无波浪，校得行人分外愁。
绝句三首 其二
陈公辅（宋代）

夹岸古榆清荫密，傍檐斜月冷光疏。晚凉一枕邯郸梦，半夜西风已满裙。
汴京纪事二十首·其三
刘子翚（宋代）

圣君尝胆愤艰难，双跸无因日问安。
汉节凋零胡地阔，北州何处是通汗。
贺吴仲权召试馆职
赵蕃（宋代）

重为湖外别，难寄日边书。
讵取疏风义，欣闻有诏除。
图书天禄阁，文陈玉堂庐。
秘记资讐校，人材务养储。
端如策晁董，不比召严徐。
惟我高曾世，曾仍位序居。
永怀元佑始，绝叹建炎初。
衰谢今如此，凄凉实在予。
送姚翁默仙入平西山中，寄曼公
钱澄之（清代）

尚有故人恋，胡为更远寻！滩流当夏恶，瘴气入西深。

采药蛮中兴，钞方学士心。逃虚执已久，应喜得跫音！
对月赠答二首
赵蕃（宋代）

闺中月是天涯月，照妾遥知亦照君。
月解令人千里共，人能似月两头分。
梦中作
欧阳修（宋代）

夜凉吹笛千山月，路暗迷人百种花。
棋罢不知人换世，酒阑无奈客思家。
落星石
涂逢震（清代）

花南砚北一卷石，二十余年共晨夕。石从天上堕寒芒，人向堂前思手泽。

忆昔先子宰项城，闾阎疾苦按部行。群星灿烂月未明，眼前一星堕有声。

风吹荡漾拖金带，顷刻光摇薄萧艾。呼来舆隶亟挥锄，崚嶒著手供爬梳。

移归草堂结三友，霜雪皑皑都不受。苔衣摆脱离垢天，春去秋来同好丑。

此星此石居人寰，侧身茅屋傲松顽。风雨不动安如山，商彝周鼎纷斑斓。
寿陆久矣
黄公辅（明代）

二月春光媚，八旬弧矢辰。南山招结社，北海任娱宾。

岁月闲中得，风花物外亲。双星辉舞袖，不用守庚申。
与张枢密
罗仲舒（宋代）

孤愤全凭尺素书，一官牢落竟何如。
兵威似火难言熄，世事犹棋祗报输。
鱼弃青蒲归浅渚，鸟忘白粒堕枯株。
札人纵有忧天志，忍见鸱夷赐子胥。
挽徐朝奉
马廷鸾（宋代）

儿罢金华讲，翁从林下归。
清时伯夷粟，愉色老莱衣。
洛社风流在，襄阳耆旧稀。
泷冈有名笔，字字独幽辉。
七夕杂诗仿曝书亭体 其二
萧道管（清代）

西风不算清凉伞，南阮无多黄竹箱。拥得桃笙背镫坐，月痕如水过东墙。
三月九日过正衙
刘敞（宋代）

去事驹过隙，此身江载萍。赤墀容再谒，清涕忽双零。

海鸟眩韶舞，天潢愁客星。平生鸿鹄志，独有去冥冥。
报师恩 藏头
王哲（金朝）

言云语莫听闻，眼味香不属君。内减除人我相，前无有死生分。

圭和合凭三照，水焚烧按九雯。又武平清净出，头临月弄祥云。
次韵冲卿过睢阳
王安石（宋代）

宫庙此神乡，留亲泊楚艎。
天开今壮丽，地积古悲凉。
不改山河旧，犹余草木荒。
还闻足宾客，谁是汉邹阳。
中秋饮散始微见月
韩琦（宋代）

待月中秋欲共欢，不堪阴晦阻群观。宾归已彻青油幕，云绽聊群白玉盘。

就榻酒狂平未歇，据鞍吟苦得应难。孀娥此夕潜何甚，专要人将别眼看。
鸥渚偶成二首
张镃（宋代）

去去西南绿篠湾，折旋遵渚双飞还。
轻拳击水纤鳞起，滴沥波明一带间。
与文潜无咎对榻夜话达旦
邓忠臣（宋代）

书窗灯火夜深明，窗外萧萧雨叶声。
对榻不眠谈往事，紞如五鼓过严城。
挽杨子川
胡寅（宋代）

倾盖小冠市，论文乔岳阳。
一生能几屐，两鬓忽成霜。
我尚栖南岭，君俄赴北邙。
无因浇絮酒。回首重呻伤。
赠张明远
申颋（清代）

小巷门常掩，窗阴竹几层。贫怜养志子，老作在家僧。

苦行逢人笑，问心转自憎。挥杯时劝影，明月是高朋。
送张王叔孝曾二首
赵蕃（宋代）

接壤渠阳郡，咸歌别驾贤。
荐书曾列上，除日听争传。
水疾山危处，风高木落边。
栖栖怜倦客，渺渺送归船。
歌
赵鼎臣（宋代）

玎珰响铁未须敲，更听清声彻碧霄。最爱六么花十八，索人起舞眼频招。
维摩居士赞
李之仪（宋代）

毗耶离城，此去几许。一睹慈光，如到其所。八万四千，翻风驾雨。

枯者即荣，堕者斯举。周遍恒沙，了无一语。
途中作
寇准（宋代）

秋末楚云端，行侵苔藓斑。
愁肠不厌酒，病眼岂逢山。
远路有时到，宦游无处闲。
却思清渭北，烟柳掩柴关。
戏赠叔嘉
陈藻（宋代）

七夕刘郎开小筵，细君重九病方痊。
如何依旧烦纤手，伏枕呻吟到冬首。
乃知贵骨真柔弱，老夫此语非谐谑。
刘郎他日有公厨，节序无忧恣行乐。
出宰分宁别旧同舍五首 其五
韩驹（宋代）

阳山昔御史，夷陵前校书。坐法窜未久，遇赦罪已除。

故时同舍郎，半直承明庐。独奔江西县，道里三千馀。

皇明烛幽隐，傥复哀臣愚。念当脱江瘴，与子联朝裾。
献仆射相公
王禹偁（宋代）

罢调金鼎道光辉，闻说闲园自种薇。
书院日斜春睡觉，沙堤人种早朝归。
吟穿竹迳僧同步，醉遶花庭蝶上衣。
却恐优游未终岁，台星依旧照黄扉。
淡黄柳 吴门重别瞻园
朱祖谋（清代）

东风晚急，吹得梅成雪。眼看江城寒食节。倒柳邮亭渐绿，十日相从正堪折。

宴歌歇。欢心赋春别。打双桨，访桃叶。剩吴天、客雁寒无列。

后夜相思，梦痕何处，来往青溪淡月。
梅仙坛
况志宁（宋代）

上疏归来事可欢，岭头谁为築星坛。
先生不食炎刘禄，自拾松花当晚餐。
别子相
王世贞（明代）

吾党一时得，疑从异代来。鳌扶华顶出，鹏击大溟回。

有重身能任，无坚势不摧。宗生尤卓荦，於我重徘徊。

神赏荆人璞，能惊鲁殿材。句成兼庾鲍，毫腐失邹枚。

四顾心逾切，相过眼倍开。骥腾咸辟易，凤举未摧颓。

此日江淹赋，青天郭隗台。行留念萍梗，归去逐蒿莱。

赫奕西京贵，飘零几祀灰。古今俱努力，显晦必关才。

物理须推久，时名尽可哀。天涯未为远，挥白亦雄哉。
宝安八景 其四 宝山石瓮
陈琏（明代）

伊谁凿山骨，开作石瓮圆。不假陶冶工，可拟金石坚。

终日泻飞淙，积岁成重渊。山灵为呵护，神物常蜿蜒。

有时起风电，白昼生云烟。黎民沐嘉泽，胜迹垂千年。
江州陈待制送酒
项安世（宋代）

谁谓渊明远，我住栗里源。亦有好事人，送酒黄花前。

举酒对南湖，见之心悠然。相逢各无心，后世自称贤。
满江红·代王夫人作
文天祥（宋代）

试问琵琶，胡沙外怎生风色。最苦是、姚黄一朵，移根仙阙。王母欢阑琼宴罢，仙人泪满金盘侧。听行宫、半夜雨淋铃，声声歇。
彩云散，香尘灭。铜驼恨，那堪说！想男儿慷慨，嚼穿龈血。回首昭阳辞落日，伤心铜雀迎秋月。算妾身、不愿似天家，金瓯缺。
江神子（席上史君令谢芷索词作）
陈造（宋代）

歌筵当日小蓬瀛。晚妆明。识芳卿。挽袖新词，曾博遏云声。又侍卿翁灯夕饮，红雾底，沸箫笙。催人刻烛待诗成。捧雕觥。媚盈盈。不道醉魂，入夜已瞢腾。墨涴香罗回盼处，和笑道，太狂生。
朱元价宗伯以书画及诗见寄赋此寄谢
张萱（明代）

碧山何事欲焚鱼，閒却人间白玉除。日月已瞻新衮冕，烟霞犹恋旧簪裾。

数株苍翠右丞笔，满握珠玑大令书。更向千秋丐芳馥，知君不惜齿牙馀。
大人按部过云安下岩留小诗命同赋
郭明复（宋代）

道人昔日来开山，山鬼悔泣门不关。
一时梵宇借岩麓，千载绝景归人间。
松萝郁勃树旌纛，水泉丁东鸣佩环。
两苏寂寞涪翁死，杖屦谁与同跻攀。
中秋与诸子果饮
杨万里（宋代）

几年今夕一番逢，千古何人此兴同？
酒入银河波底月，笛吹玉桂树梢风。
莫言秋色无多巧，净洗清光也费工。
老子病来浑不饮，如何频报绿尊空。
秋霁·江水苍苍
史达祖（宋代）

江水苍苍，望倦柳愁荷，共感秋色。废阁先凉，古帘空暮，雁程最色风力。故园信息，爱渠入眼南山碧。念上国，谁是、脍鲈江汉未归客。
还又岁晚，瘦骨临风，夜闻秋声，吹动岑寂。露蛩悲，青灯冷屋，翻书愁上鬓毛白。年少俊游浑断得，但可怜处，无奈苒苒魂惊，采香南浦，剪梅烟驿。
和高谏议蒙兼宾客时入翰苑
姚合（唐代）

兼秩恩归第一流，时寻仙路向瀛洲。钟声迢递银河晓，

林色葱笼玉露秋。紫殿讲筵邻御座，青宫宾榻入龙楼。

从来共结归山侣，今日多应独自休。
观潮题樟亭
樊执敬（元代）

烟波闪闪海门开，平地潜生万壑雷。大信不亏天不老，浙江亭上看潮来。
与诸将登大甑山作
屈大均（明代）

乱后江山但夕阳，边尘千里接荆襄。三军岁暮归无日，一夕天寒卧有霜。

白草不堪多战骨，黄云何处少沙场。深闺梦里人谁在，咫尺龙堆是故乡。
读朱子诗有儆因效其体
弘历（清代）

见猎心犹喜，吟诗兴欲狂。工夫未精到，触处是乖张。

天理与人欲，只争一线多。出此入乎彼，为学戒蹉跎。

是非心岂二，惟人默自斟。但识知非者，便是是的心。

罔念圣作狂，克念狂作圣。罔克慎自持，其要在居敬。

居敬非虚言，端为不自欺。已所独知地，便是众知时。

知得一尺时，不如行一寸。若教玩愒过，永无精进分。

人生非孔颜，谁能无过尤。屡过而屡悔，非以慎厥脩。

我视普天下，无处可偷闲。一念敬与肆，人鬼即此关。

人咸秉善念，常被私虑侵。所以古达者，孜孜惜寸阴。

寸阴诚可惜，要道在躬行。如其力不逮，切近惟存诚。
将至祖堂过岭返望牛首
王世贞（明代）

脉从牛首来，胜自兹岭始。足力虽小疲，目境殊未已。

午照苍松巅，千崖被红紫。恍如帝释天，镕金饰睥睨。

色相故以空，羡心何缘起。
韩干画马阙四足龙眠榻而全之
刘子翚（宋代）

吾闻两臂天下重，马失四蹄将底用。
平生想似万里游，对此惟底恻然动。
得非曾落驽骀群，踠脱泥涂良已勤。
又疑逸气厌拘系，绝蹯径欲超浮云。
谛观事乃不尔剧，破练丹青老无色。
轩昂自有尊足存，顾眄一株阴山碧。
韩生笔法妙此图，龙眠榻出了不殊。
断鳌自昔徒闻说，续凫虽工计已疏。
何如染作沧江远明灭，要看追风蹴微云。
呈邑令辞博学鸿词之命
邓裴（清代）

鼹腹相需本不多，衡门两板带溪河。楚人服食优兰菊，山鬼衣裳秀薜萝。

满壁烟霞游岳记，百年寤寐《考槃》歌。庙堂不少夔龙佐，敢与清时补涧阿。
岳王庙
樊起龙（明代）

武昌公庙大江头，门掩松花一径幽。宋业欲亡和议起，郾城初捷羽书愁。

苔碑有恨山云寂，石马无声烟水秋。梦断黄龙何日底，天南钟鼓思悠悠。
挽郑知府
赵汝腾（宋代）

先正当年遇阜陵，在廷玉立指忠清。
甘棠笏得孙枝绍，使竹符分棣萼荣。
七袠骎骎登上寿，诸郎鼎鼎擅英名。
北邙邙千古无恨，吟些聊供薤露声。
碧霄泉
李弥逊（宋代）

山根出清泉，云自九天落。风潮带江腥，天黑鱼龙泊。

何当寸云敷，一洒遍寥廓。沧浪勿复歌，吾缨久已濯。
宫词三首
陈荐夫（明代）

千树垂杨万树梅，朝曦初上露初开。
满身雨露非承宠，只合宜春斗草来。
圣人一章章十句
释函是（明代）

圣人无己，谁当宝几。万象体玄，圆鉴自尔。缘感普周，而恒处此。

慎汝后昆，勿立规矩。
赠寥元饰 其二
释慧空（宋代）

世途湔去利名垢，僧榻来熏知见香。昭旷情怀陶靖节，清明风韵孟襄阳。
独倚
陆嵩（清代）

独倚雕阑有所思，珠帘不卷月来迟。分明对酒徵歌夜，怊怅攀条惜别时。

银烛摇风光黯黯，红楼隔雨冷差差。梦中连夕金微到，只是旁人未得知。
子进游怀玉山度必有诗未辱寄来作诗索之
赵蕃（宋代）

秋日清且美，于游也固宜。
迨今冬已仲，墐户惟其时。
若人兴公冬，嗜好夙有诗。
几谭岩壑间，尘落不自知。
靡辞陟降难，顾病风露披。
旧闻怀玉山，地置多侧危。
我为是邦人，每恨著脚迟。
闻公勇决往，身住心俱驰。
是邦有兹山，盖已千祀垂。
曩者君夫子，携冬隐于斯。
与山结胜因，诗成多及之。
去年公二仲，探讨曾至兹。
今公又继去，秘密真无遗。
山名谓怀玉，自昔传我疑，
众作乃圭璧，名实信不欺。
书来报行程，快读只欠诗。
春膏有余否，佳笔锐若锥。
会当写真行，寄我光茅茨。
和丁使君惠赠 其二
姜特立（宋代）

杜老才高笔有神，却誇庾信句清新。方惭丑女依西子，更觉常星望北辰。

眼底向来无作者，世间此去有诗人。交情何似吟情好，托契犹堪慰老身。
芗林五十咏·梅坡
杨万里（宋代）

自昔花如雪，而今叶入云。
先生已仙去，谁与共天醇。
窥园
陆文圭（元代）

先生日好窥园，亭圃工夫时细讨论。
卖李不须先去核，耘瓜只恐衰扬根。
偈颂八十七首 其八十一
释慧开（宋代）

山前麦熟已如云，觌面当机为指陈。蓦地一番梅雨过，青山洗出画图新。
东风第一枝（为梅溪寿）
高观国（宋代）

玉洁生英，冰清孕秀，一枝天地春早。素盟江国芳寒，旧约汉宫梦晓。溪桥独步，看洒落、仙人风表。似妙句、何逊扬州，最惜细吟清峭。

香暗度、照影波渺。春暗寄、付情云杳。爱随青女横陈，更怜素娥窈窕。调羹雅意，好赞助、清时廊庙。羡韵高、只有松筠，共结岁寒难老。
遣闷
查人和（清代）

唾壶敲缺有商声，惊起霜华掠鬓迎。旧梦似烟浑欲散，新愁如雾不成晴。

三生杜牧余禅榻，一锸刘伶胜酒名。草草年光容易过，宵来生怕问残更。
寄莫万安升之二首
赵蕃（宋代）

身在江西尽处山，江东家住几时还。
苦吟更与风光别，一夜并成双鬓斑。
新居六咏·梅窗
陈文蔚（宋代）

绿阴初散地，今有入檐枝。
开窗对潇洒，岁寒惟独知。
赠樊夫人诗
裴航（唐代）

向为胡越犹怀想，况遇天仙隔锦屏。

傥若玉京朝会去，愿随鸾鹤入青冥。
游黄山
朱彦（宋代）

三十六峰高插天，瑶台琼宇贮神仙。
嵩阳若与黄山并，犹欠灵砂一道泉。
和景孟山行
孙应时（宋代）

翛然身在妙高峰，下有雷霆走白龙。
已觉仙风换肌骨，更无尘土到心胸。
悠悠今古三千劫，莽莽山川几万重。
云北云南一长啸，为留余响振岩松。
晚步
清月（清代）

晚步入空翠，微茫望不分。水声流合涧，山色断归云。

尘外昏钟彻，林间清籁闻。移时星月上，万木荫纷纷。
颂古九十八首 其三十七
释印肃（宋代）

一个闲身用不尽，肯承当者奉相呈。黄金万两非堪比，东西南北至分明。
和乐天招钱蔚章看山绝句
元稹（唐代）

碧落招邀闲旷望，黄金城外玉方壶。

人间还有大江海，万里烟波天上无。
简仁山海老用山谷赠灵源老人韵
李夕权（宋代）

禅关无复老莱衣，陟屺心摧怨夕晖。
泣血可怜犹不死，望乡无夕欲何归。
仁山老子方传法，枯木堂中久息机。
不见桃花并柏树，焉知四十九年非。
和松坡刘迂诗四首
廖行之（宋代）

白云飞处祝融墟，心切平安一纸书。
浪走毛生惭捧檄，清贫羊续漫悬鱼。
银蟾浮彩秋尤好，金粟含香桂欲野。
指日安舆奉颜色，彩衣容与戏庭除。
酬寄茅鹿门先生
于慎行（明代）

人宗江左见风流，词赋名高鹤发秋。倚马应閒青玉杖，藏书欲发白华楼。

篱边松菊陶潜酒，湖上烟波范蠡舟。尺素来时看明月，不知里许夜珠投。
送李秀嵓归蜀
刘宰（宋代）

平生秀嵓翁，嘉遁轻朝衣。圣世重特招，趣驾不容违。

我岂匏瓜哉，先圣固所睎。长江一万里，舟行疾如飞。

东南盛人物，十九饫甘肥。颇藉子公力，宁知伯玉非。

秀嵓曰异哉，我本起布韦。岂比淮之水，东下杂于淝。

论奏了不阿，正直鬼神依。谗言嗟止棘，曰归咏采薇。

岁晏江涛平，雨雪从霏微。悬知到家日，花竹绕山扉。
淮上微雨寄天隐彦文
刘敞（宋代）

海风吹微云，载雨淮上来。洒埽区宇间，削然无尘埃。

四月虽徂暑，幽襟为之开。思我同心人，閟兹千里怀。

悠悠日巳远，勤勤首屡回。安得乘轻飙，相从孝王台。
化州
化州郡守（宋代）

罗川带郭古南州，陵水环城小庾楼。
云淡青林无过雁，雨涵丹荔集鸣鸠。
叨荣铜竹三经夏，劝课农桑屡有秋。
好趁湍流下吴会，章台无柳击归舟。
谢友人寄芡实 其二
虞俦（宋代）

鸿头𧥄𧥄竞怀珍，南荡风光胜白蘋。试捣明珠三万斛，与君换取坠楼人。
题司门李文园亭
黄庭坚（宋代）

白氏草堂元自葺，陶公三径不教荒。
青蕉雨後开书卷，黄菊霜前碎鹄裳。
落日看山凭曲槛，清风谈道据胡床。
此来遂得归休意，却莫翻然起相汤。
和人雁字
释德洪（宋代）

划然斜去和天晓，夜火相惊事已虚。春信写来无款识，东君胸次亦恢疏。

最难读似成文蠹，不乱行如水上鱼。勿讶羲之笔神骏，换鹅瘗鹤是临书。
艳秋新婚并画并蒂莲花并题
曾习经（清代）

孔翠鸳雏略费评，楼前红烛笑相迎。偶然拾得青羊句，并蒂莲花愿往生。
万州太守高公宿约游岑公洞而夜雨连明戏赠二
苏轼（宋代）

肩舆欲到岑公洞，正怯冲泥傍险行。
定是岑公闷清境，春江一夜雨连明。
蓬窗高枕雨如绳，恰似糟床压酒声。
今日岑公不能饮，吾侪犹健可频倾。
玉蝴蝶（重阳·五之五·仙吕调）
柳永（宋代）

淡荡烟商行暮，远空雨歇，平野烟收。满目江山，堪助楚客冥搜。烟光动、云涛涨晚，紫翠冷、霜巘横秋。景清幽。渚兰香榭，汀树红愁。
良俦。西风吹帽，东篱携酒。共结欢游。浅酌低吟，坐中俱是饮家流。对残晖、登临休叹，赏令节、酩酊方酬。且相留。眼前尤物，盏里忘忧。
正乐府十篇。农父谣
皮日休（唐代）

农父冤辛苦，向我述其情。难将一人农，可备十人征。

如何江淮一，挽漕输咸京。黄河水如电，一半沈与倾。

均输利其事，职司安敢评。三川岂不农，三辅岂不耕。

奚不车其一，用以供天兵。美哉农父言，何计达王程。
食蟹九首 其五
萧立之（宋代）

纷纷炙热总成擒，束缚归来若不禁。出涸阴乡奚所恨，煌煌堂上祸机深。
过樊村
陈造（宋代）

襄鄂二千里，何啻三百湾。
风色九顺逆，左往复右还。
舟行已三九，沿流不作艰。
即今苍烟面，犹是泊处山。
信次有定期，曲直了不关。
聊可供戏事，轻桡与回环。
导引·先天气祖
佚名（宋代）

先天气祖，魄宝御中宸。列位冠高真。绿符锡瑞昭元圣，宝历互高春。琳宫壮丽俯严闉。璇碧照龙津。珍金铸像灵仪睟，集福庇蒸民。
杂诗 其七
刘攽（宋代）

虚舟适谁迕，飘瓦殊暂然。忮心自无怨，岂必绝世贤。

握火欲提人，唾空不至天。一心抱区区，万事长可怜。
昙一师歌
慈和（唐代）

昙一师，解毗尼。大聪明，更无疑。
宫词 其一一八
花蕊夫人徐氏（唐代）

内人承宠赐新房，红纸泥窗绕画廊。种得海柑才结子，乞求自送与君王。
享庙乐辞十八首 其十二 始基乐恢祚舞祖
佚名（隋代）

皇皇祖德，穆穆其风。语嘿自己，明睿在躬。荷天之锡，圣表克隆。

高山作矣，实祚其崇。离光旦旦，载焕载融。感荐惟永，神保无穷。
和仁仲游桃源
胡寅（宋代）

桃江稳楫兰舟渡，记得刘郎有仙路。
未能趋海访神仙，且欲沿仙看红树。
钓竿已逢慰羁束，平生装饰品得沧洲趣。
最欣傲吏轻傥来，拟学渊明赋归去。
与君一问桃花宿，岂得行如武陵暮。
伯阳八十有一篇，立教清净贵自然。
神仙之说何所始，虚怪汗漫无中边。
渔郎迷路去家久，虽践胜境终回旋。
雕辞饰实好事者，至今千载犹汉传。
宁闻自古有仙人，茂陵垂老一语真。
岂伊冠履荐绅士，惑溺不异蚩蚩民。
诚能御气友造物，陋彼蝉蜕悲埃尘。
想见桃源之野花正开，牧儿模管吹出芳林来。
不知人家尚几许，云屏玉帐空悠哉。
霏红泛绿竟杳杳，我亦乘兴山阴回。
不如与君归种待蕡实成蹊，昼永无地生苍苔。
书吴梦予古乐府后
楼钥（宋代）

古来乐府近来无，笔力如君却有余。
日恐遗音亡正始，喜闻新作过黄初。
不夸艺苑徒工瑟，应免侯门久曳裾。
更向江西诗窟去，他年时寄一行书。
木兰花·小芙蓉
魏承班（五代）

小芙蓉，香旖旎，碧玉堂深清似水。闭宝匣，掩金铺，
倚屏拖袖愁如醉。
迟迟好景烟花媚，曲渚鸳鸯眠锦翅。凝然愁望静相思，
一双笑靥嚬香蕊。
曲细道中
冯山（宋代）

一溪流石色，万木耸山阴。地僻有佳景，眼明劳寸心。

坠猿犹挂壁，惊鸟忽移林。莫问去程远，行人方苦吟。
题乌江亭
杜牧（唐代）

胜败兵家事不期，包羞忍耻是男儿。
江东子弟多才俊，卷土重来未可知。
次韵侯岩甫兼寄张景先
曹伯启（元代）

求官初拟报天伦，南北营营役此身。千里关山遮故友，十年尘土污行人。

珠犀润屋心非素，诗礼传家道自新。邂逅还乡观二妙，文章如锦气如春。
闻笛有叹
陈邦彦（明代）

游赏经年事不同，客心犹自怨春风。月明此夜闻丝竹，何处东山无谢公。
垂丝海棠二首 其一
倪亮采（清代）

露泣芳丛怨海棠，晓寒无力试霞裳。紫烟缕缕生罗袂，红雨丝丝堕粉妆。

春睡未醒妃子梦，娇痴欲断美人肠。隔溪新柳千条弱，应妒垂垂舞态狂。
东城作小秦淮道古诗来索佚事答以五绝 其一
全祖望（清代）

蜀冈一带纷抔土，中有陈公窆石铭。试向白杨林下听，犹闻瞋目詈三经。
横玉台
陈宓（宋代）

横玉初登斗样台，倚栏一带雪花堆。
儿时亲见前朝事，不忍春深载酒来。
丙寅人日巴江舟中
张庚（清代）

人曰巴西客，凄凄江上心。乱山围楚望，孤艇入春阴。

生计老弥拙，幽怀空自深。去年乡有信，枌槚已成林。
入春半月未有梅花
尤袤（宋代）

枯树扶疏水满池，攀翻未见玉团枝。
应羞无雪教谁伴。未肯先春独探枝。
几度杖藜贪看早，一年芳信恨开迟。
留连东阁空愁绝，只误何郎作那诗。
送林道生父母赴金陵应选
何吾驺（明代）

鸣榔江上波，江水朝宗广。王气眺金陵，真人起草莽。

五载冰雪姿，言附龙鳞上。皇极顿纲维，君子道自长。

白笔耀丹垣，湛露分仙掌。最哉素心人，企赓虞弦响。
寄王深甫兄弟
刘攽（宋代）

曹子三败辱，卞和再刖悲。自古鲜其然，今子何似之。

历块误一鲜，千里差毫釐。白璧固有瑕，黄金岂无疵。

识君向十年，每叹时尔遗。天命兹可信，古学滋可疑。

上书欲荐君，身贱不得为。寄君北门诗，相望空所思。
杂诗四首
李涛（唐代）

明主不弃士，我自志山林。
爵服豈无华，才疏力难任。
鸟向深山栖，鱼由深渊沉。
吾变爱吾庐，高歌复微吟。
冬夜
司马光（宋代）

冬夜何其永，寒光四泬漻。
雁横昨天边历，人静漏迢迢。
破屋霜应重，荒庭发未消。
不眠保所念，达晓思无憀。
宫词 其六十八
赵佶（宋代）

大晟重均律吕全，乐章谐协尽成编。宫中嫔御皆能按，欲显仪刑内治先。
恭和御制赐朝鲜琉球安南诸国使臣诗
宋名朗（清代）

虞廷肆觐未盈旬，拜奉天恩灌沃频。不限阳春覃异域，式隆膏泽宠来人。

沦肌浃髓知优渥，望日瞻云妥戴亲。分外帡幪何报答，愿将嵩寿祝皇仁。
广陵送林宰
李嘉祐（唐代）

清政过前哲，香名达至尊。明通汉家籍，重识府公恩。

春景生云物，风潮敛雪痕。长吟策羸马，青楚入关门。
谢殿撰挽词二首
释宝昙（宋代）

政自渊源出，声连海岳清。
固应身列宿，何意晚专城。
一代称遗直，诸公畏老成。
棠阴几人泪，端复为谁倾。
题木兰堂
杨备（宋代）

木兰枝密树仍高，堂下花光照节旄。
列鼎重茵歌舞地，金章同色使君袍。
酹江月
黄机（宋代）

春愁几许，似春云蔼蔼，连空无数。□□眉尖偏易得，没个因由分付。杨柳烟浓，海棠花暗，绿涨墙头路。小楼应是，有人和泪凝伫。

长记宝轴妆成，鸳鸯绣懒，轻笑歌金缕。香雪精神依旧否，风月谁怜虚度。带减衣宽，十分憔悴，两下平分取。黄昏可更，子规声碎烟坞。
和斯远西轩竹二首
赵蕃（宋代）

轩辟因松倒，轩深为竹成。
山灵回俗驾，鸟语助诗鸣。
客子息肩地，诸公携酒行。
白头哀我独，青眼为渠横。
和巡使范侍御正月五日斋头见菊花原韵
庄年（清代）

秋花开值物华新，恰是衙斋五日春。态逸香清閒有韵，帘垂风日静无尘。

迎年岂谓亲轩冕，采食还应让隐沦。戏酹屠苏一相问，渊明可是尔前身。
欧阳全真为赣佐先余去越七年又为广漕属后余至己酉会于中都
曾丰（宋代）

东都重会省初盟，尔许多年独不惊。二水牍中先署字，三城碑上复题名。

往还必有子孙契，离合面无儿女情。功业相期非老事，愿言仙佛学俱成。
忆故乡
淳于震先（宋代）

何时归到望仙乡，故旧相迎兴味长。
六月海风吹溽暑，瓜田白酒稔清香。
送螺川张太守二首
刘弇（宋代）

凉飔一水漾清虚，画鹢翩翩北去初。暂把壮图收绂冕，只留和气到阎闾。

海边有梦通琳阙，物外无心挂隼旟。寄语琅琊好泉石，使君不是赋归欤。
西新閒居 其一
陈运（明代）

千峰初霁雨，一水自通池。鱼戏翻新藻，莺啼过别枝。

焚香开古帙，汲涧话幽期。恍有真人约，悠悠天际思。
偶题
全璞（清代）

月夜静如何，光阴迅速过。病从秋后觉，泪向梦中多。

惟忆音书绝，无心笑语和。回看帘外影，风叶正婆娑。
中秋前一日雨送罂粟戎葵子与刘元煇
方回（元代）

小雨翻锄土带沙，戎葵罂粟送诗家。
敢争天上中秋月，且种人间隔岁花。
小稔米今犹未贱，固穷酒可不须赊。
乘閒傥肯来相过，有水吾能自煮茶。
悯忠阁
卞思义（元代）

登临独上最高层，东北阑干不敢凭。云近蓬莱连复道，天低星敢挂觚棱。

悯忠曾葬征辽骨，破暗空存供佛灯。欲浣京尘振衣袂，冷风萧瑟洒炎蒸。
送吴显道五首
王安石（宋代）

五湖大浪如银山，问君西游何当还。
以手抚膺坐长叹，空手无金行路难。
丈夫意有在，吾徒且加餐。
屏风九叠云锦张，千峰如连环。
上有横河断海之浮云，可望不可攀。
飞空结楼台，动影袅窕冲融间。
沛然乘天游，下看尘世悲人寰。
泊舟浔阳郭，去去翔寥廓。
君今幸未成老翁，衰老不复如今乐。
南歌子 雨中望西山有感
周寿昌（清代）

寄信迟青鸟，开笼羡白鹇。无聊看雨独凭阑。可惜阑干阑住，不教还。

雨忆潇湘听，云怜岳麓闲。西山锁恨似重关。山外青山，何处更无山。
和贾耘老春晚
陈师道（宋代）

萦萦袅袅几丝飞，榴叶千灯照晚晖。
紫翠园林莺欲懒，黄昏帘幕燕初归。
花明西苑将迎幸，草绿平原正打围。
一卧海城春又晚，不妨闲处得真机。
读渊明诗效其体十首 其八
李之仪（宋代）

朝从空儋出，莫逐赪颜归。既谢爨无烟，此外将何为。

堂堂十六年，子孙反无依。莫作如是见，随遇聊差池。
用韵答友人论诗
林希逸（宋代）

艺业难精最是诗，千差万别信难知。还须倒岳倾湫手，却有惊难动地时。

鸟迹论书方古雅，龙媒入画始权奇。夷然便欲趣平淡，此法谁传我亦疑。
垂丝海棠二首 其二
倪亮采（清代）

一株淡艳袅垂丝，缕缕轻狂不自持。春醉乍醒娇欲语，晚妆半卸睡初时。

朱颜带雨凝殊色，红袖迎风舞丽姿。为问玉人何怅怏，恹恹无力画屏欹。
玉醴颂
黄庭坚（宋代）

北郭子，竹林居。
酝玉醴，拨浮蛆。
味橘露，色鹅雏。
春盎盎，想可(左奭右页)。
鱼枕蕉，正阙渠。
来问字，傥借书。
扫三径，待双鱼。
次韵答杨子闻见赠
黄庭坚（宋代）

金盘厌饫五侯鲭，玉壶浇泼郎官清。
长安市上醉不起，左右明妆夺目精。
结交贤豪多杜陵，桃李成蹊卧落英。
黄缓今为白下令，苍颜只使故人惊。
督邮小吏皆趋版，阳春白雪分吞声。
杨君青云贵公子，叹嗟簿领困书生。
赠我新诗甚高妙，泪斑枯笛月边横。
文章不直一杯水，老矣忍与时人争。
江城歌舞聊得醉，但愿数有美酒倾。
莫要朱金缠缚我，陆沈世上贵无名。
步出城南门
唐之淳（明代）

兀居苦无悰，步出城南门。直视何所见，平沙接荒屯。

累累十四坟，昨有今不存。问之何为尔，垦发登城垣。

白石为雉堞，枯骸弃鸟鸢。向来身外椁，已作他人棺。

子孙流徙尽，谁复招其魂。人生寄一世，日望归山原。

焉知百十年，变灭如浮云。山原未必安，成废亦难论。

路逢相知人，酌我双酒尊。且复与之饮，悲伤复忘言。

日夕酩酊还，击柝声欲喧。慇勤语戍卒，我岂故将军。
用赵尉韵寄题约山楼
方岳（宋代）

可人期不至，楼外有佳山。
几点寒林画，一帘秋水环。
只烦诗五字，相与月三间。
贵贱交情薄，何妨自往还。
蔡子应郎中挽诗二首
李弥逊（宋代）

独秀声名楚水东，妙年腾达俊游中。
文昌寓直风云近，神武归来猿鹤同。
居士人非禅板寂，少微星暗宝函空。
知心不必悲生死，欲向何方觅是翁。
赭亭山白云寺
韩淲（宋代）

风霜高洁天意寒，扪萝石壁不作难。跻攀古寺地陡宽，中有定僧琐玄关。

静听鸟声人意闲，六尘扫除法观还。蓦地整履还下山，世缘禅机无两般。
闻虏人败于柘皋作口号十首
庞谦孺（宋代）

胡马纵横压上流，朝廷岁岁讲防秋。
相公必欲安淮甸，早发官兵扰寿州。
答庐陵彭士先
刘克庄（宋代）

昔牧昌黎州，尝负君诗债。
今使番君国，又辱君访逮。
稍讶颜发非，因感岁月迈。
君气不惰归，君诗有光怪。
乍观祛目眚，徐听惊耳聩。
奈何行推敲，不使坐赓载。
茫茫彭蠡津，众水之所匯。
投竿鳌堪钓，拔剑鲸可脍。
兹事要力量，斯文极变态。
吾方困缿筒，君亦挑布袋。
人生并合难，况复各老大。
忆太夫人
文天祥（宋代）

三生命孤苦，万里路酸辛。
屡险不一险，无身复有身。
不忘圣天子，几负太夫人。
定省今何处，新来梦寐频。
秋望
周密（宋代）

赤日黄尘叹倦游，长谣曾赋四宜休。酸风小雨层梯外，半是愁痕半是秋。
自叹
金涓（元代）

雀声催我过湖西，日暮归来看药畦。耄老不思安乐土，问人何处托幽栖。

白云出岫心何在，仙鹤离巢树欠低。携取琴书便归去，奚烦更待杜鹃啼。
济北甄文学有雄才自题名号数十为书问余余定以一鹤归之因作一鹤吟二首 其二
沈鍊（明代）

调鹤鸣琴意出群，此身长自伴孤云。若非骑马咸阳道，那遣华亭唳不闻。
柘塘春步
金逸（清代）

花卧东风柳拂烟，晚晴随步过村前。柘塘一夜催花雨，新水如云绿上天。
夔州竹枝歌九首
范成大（宋代）

五月五日岚气开，南门竞船争看来。
云安酒浓麴米贱，家家扶得醉人回。
解官到郡诸丈置酒岳阳楼招炎为客邓巴陵索诗
王炎（宋代）

重上危楼览洞庭，故人一笑对飞觥。
君山只似艑山绿，江水不飞湘水清。
一日胜游成乐事，三年俗状夺诗情。
天涯邂逅还离别，莫惜樽前底里倾。
送静上人
释子淳（宋代）

本自圆成不在言，泥牛耕破劫初田。
夜来风月霜威重，天晓昆仑戴雪还。
游王羽士山房
殷尧藩（唐代）

落日半楼明，琳宫事事清。山横万古色，鹤带九皋声。

易作神仙侣，难忘父子情。道人应识我，未肯说长生。
锺山法云彦上人留中餐罢游草堂寺
贺铸（宋代）

弭楫秦淮尾，登临殊兴回。
难销蔬饭饱，更过草堂来。
日转岩扉暝，风披蕙帐开。
吾非海盐令，猿鸟莫相猜。
题良臣登云阁 其一
欧阳澈（宋代）

翚飞高阁势凌云，端拟云衢致此身。直跃鲁梯千尺峻，高攀蟾窟一枝春。

廓然眼界同霞域，快矣襟袍绝点尘。髣髴麻姑亭上景，方平应约此相亲。
偈颂一百一十七首
释绍昙（宋代）

四十年同参，廿余年相别。
不唱菩萨蛮，休暇说佛法。
蓦劄相逢十二峰，我患生盲你患聋。
是圣是凡都莫问，且分苔憩松风。
刺巴郡守诗
佚名（两汉）

狗吠何喧喧，有吏来在门。
披衣出门应，府记欲得钱。
语穷乞请期，吏怒反见尤。
旋步顾家中，家中无可为。
思往从邻贷，邻人言已匮。
钱钱何难得，令我独憔悴。
次韵寄王光生四首 其四
边贡（明代）

一麾江郡领尘官，何似山中菽水欢。梁楚板舆平似砥，凭君休说路行难。
瑞鹧鸪·彭德器出示胡邦衡新句次韵
张元干（宋代）

白衣苍狗变浮云，千古功名一聚尘。好是悲歌将进酒，不妨同赋惜馀春。
风光全似中原日，臭味要须我辈人。雨后飞花知底数？醉来赢取自由身。
颂证道歌·证道歌
释印肃（宋代）

弹指圆成八万门，有无无有岂堪论。
假设千经并万论，直应迦叶不闻闻。
兄长寄五诗依韵和寄诗各有所怀 其一
孔平仲（宋代）

忆昔西寻山下园，芙蓉香里醉颓然。幽篁迸笋无馀地，老木交阴不计年。

彻幕旋迎秦望雨，汎杯旁引鉴湖泉。旧游寂寞今谁到，应有秋苔长绿钱。
太原和严长官八月十五日夜西山童子上方玩月寄中丞少尹
欧阳詹（唐代）

西寺碧云端，东溟白雪团。年来一夜玩，君在半天看。

素魄当怀上，清光在下寒。宜裁济江什，有阻惠连欢。
濑水行
马之瑛（清代）

诏书重起东山卧，门下何人吊复贺。果然富贵履危机，未许春秋功覆过。

侍直才回身忽收，谤言日至因杼投。试看械系同齐虏，漫道声名动右侯。

当诛臣罪何辞死，巢破惟愁卵亦毁。鹤唳华亭忆故乡，犬牵上蔡悲公子。

上前阴中亦何为，天道神明自有知。枉将削地诛晁错，正为求田杀魏其。

请室呼冤犹肮脏，上书谁敢求归葬。愿将尸谏悟君王，桐棺三寸城南圹。
自喜
李商隐（唐代）

自喜蜗牛舍，兼容燕子巢。绿筠遗粉箨，红药绽香苞。

虎过遥知阱，鱼来且佐庖。慢行成酩酊，邻壁有松醪。
老街八景 其三 书声彻夜
张天赋（明代）

黄昏灯火照离明，朗朗吾伊压漏声。邺驾积云春不断，家家礼乐户朱程。
次金东园农家杂咏八首
杨公远（宋代）

迟日丽时秧刺水，午风暄处麦掀髯。
一村桃杏红如锦，旋数青铜傍酒帘。
送阴阳家彭元清
曾丰（宋代）

岭北山开脉，江西水发源。阴阳馀阖辟，小大几乾坤。

银海有精力，金函无法门。频年过我客，始可与君论。
水龙吟（赓韵中秋）
卢炳（宋代）

晚晴一碧天如水，风约尘埃都扫。素娥睡起，玉轮稳驾，初离海扫。碾破秋云，涌成银阙，光欺南斗。想广寒宫里，风流女伴，应都把、仙歌奏。

夜永风生悄悄。耀冰雪、寒侵重峤。今宵休道，从来此夕，阴多晴少。坐久更深，露冷襟袖，不禁清晓。更天风吹下，桂香拂袂，想蟠根老。
题金粟洞
白玉蟾（宋代）

白云乳山深复深，洞口枯树鸣幽禽。
玉雪影梅春寂寞，琅风韵竹夜萧森。
海流城外青罗带，岩耸天边碧玉簪。
忆著仙人郑文叔，泪随夕照落平林。
宫词二首 其一
吴俨（明代）

花影疏疏月影昏，沈沈鱼钥锁重门。无端步下空阶立，踏破苍苔石上痕。
偈公六十五首
释咸杰（宋代）

有佛处，不得住，
陕府铁牛双角露。无佛处，
急走过，南海波斯鼻孔大。
三千里外摘杨花，种豆由来生稻麻。
王上舍电章乐愚轩席上听吴伶歌
姚燮（清代）

天门飞鞚停华鸾，湘篁绿瘦风漪寒。小姑无郎怨山黛，背灯狎梦携琅玕。

蝴蝶醺然贴花影，雪气弹肤不如冷。繁弦蟋蟀凄管乌，画烛楼台几人醒。

眼前芳绪抽正长，江南春烟蘅芜香。深樽未使意沈匿，屏风面面通玉潢。

灵眸四转珠散光，去筵一丈无留霜。旖旎束缚难为狂，月魄自定云魂忙。

歌残夜悄更续酒，兰息吹温客争受。苦余荦确胸有冰，亦化轻飔媚纤柳。
入深山度岭闻故人刘方东寓里良寺喜有相因之地
刘崧（元代）

万折千萦度远山，举家筋力尽跻攀。喜闻故友山中近，却望前峰一解颜。
正月五日访王韦轩知府东坞真诏道中
陈著（宋代）

晴光欲雪做新元，访旧西来第一番。
十五里行千曲路，两三处见数家村。
山培浮土为田肉，涧束湍流有石痕。
安稳不知危世事，更从何处觅桃源。
赤松宫
于石（宋代）

几人学道得成仙，兄弟俱仙世所难。
白石不随秋草烂，赤松长所暮云寒。
月涵古井一泓碧，云护空山半粒丹。
我欲乘风蜕凡骨，愿随鸡犬事刘安。
江山晚眺
黄荣仲（宋代）

十里沧波自在流，满天风月下芦洲。
待携六幅生绡去，画出江南水墨秋。
摸鱼儿 其八 甲午送春
刘辰翁（宋代）

又非他、今年晴少，海棠也恁空过。清羸欲与花同梦，不似蝶过过卧。

春怜我。我又自、怜伊不见侬赓和。已无可奈。但愁满清漳，君归何处，无泪与君堕。

春去也，尚欲留春可可。问公一醉能颇。钟情剩有词千首，待写大招招些。

休阿那。阿那看、荒荒得似江南么。老夫婆娑。问篱下闲花，残红有在，容我更簪朵。
偈颂一百二十三首
释祖钦（宋代）

昏沉散乱，莫非本地风光。
绝点纯清，正是真常流注。
非不非，不是不。
差之毫釐，失之千里。
幸然无些子事，何须强说道理。
题王郎中宣义里新居
刘禹锡（唐代）

爱君新买街西宅，客到如游鄠杜间。雨后退朝贪种树，

申时出省趁看山。门前巷陌三条近，墙内池亭万境闲。

见拟移居作邻里，不论时节请开关。